У 2013 годзе ўжо ў 25 раз пройдзе Міжнародны фестываль джаза. Акрамя гэтага мы працуем з класічнай музыкай. У складзе нашага аркестра ёсць своеасаблівая “камерная філармонія”. Гэта ансамбль трубачоў пад кіраўніцтвам прафесара Мікалая Волкава, ансамбль флейтыстаў пад кіраўніцтвам прафесара, доктара навук, заслужанага дзеяча мастацтваў Уладзіміра Скараходава, ансамбль кларнетыстаў пад кіраўніцтвам заслужанага артыста Беларусі Генадзя Забары, струнны аркестр пад кіраўніцтвам Кацярыны Рэйхерд, вакальны ансамбль пад кіраўніцтвам Наталлі Міхайлавай. Яны і складаюць “камерную філармонію”. Абсалютная большасць артыстаў аркестра – выпускнікі Беларускай дзяржаўнай акадэміі музыкі, усе маюць вышэйшую адукацыю, у аркестры працуе шмат народных і заслужаных артыстаў, лаўрэатаў прэстыжных прэмій, а таксама 3 дактары, 8 кандыдытаў навук, - усяго каля 300 чалавек. Аркестр ніколі не працаваў пад фанаграму – мы гэтым ганарымся. Нездарма нас так і называюць – “аркестр жывога гуку”. Работа нашага калектыву высока ацэньваецца на дзяржаўным узроўні, сведчанне гэтаму – званне “заслужаны”, аркестру першаму ў краіне наданы статус “нацыянальны”.